## Zakon o izmjenama i dopunama Zakona o Hrvatskoj garancijskoj agenciji

### NN 105/1999 (13.10.1999.), Zakon o izmjenama i dopunama Zakona o Hrvatskoj garancijskoj agenciji

# ZASTUPNIČKI DOM HRVATSKOGA DRŽAVNOG SABORA

Na temelju članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O IZMJENAMA I DOPUNAMA ZAKONA O HRVATSKOJ GARANCIJSKOJ AGENCIJI**

Proglašavam Zakon o izmjenama i dopunama Zakona o Hrvatskoj garancijskoj
agenciji, koji je donio Zastupnički dom Hrvatskoga državnog sabora na sjednici
1. listopada 1999.

Broj: 01-081-99-1655/2
Zagreb, 7. listopada 1999.

Predsjednik
Republike Hrvatske
**dr. Franjo Tuđman,** v. r.

## **ZAKON**

### **O IZMJENAMA I DOPUNAMA ZAKONA O HRVATSKOJ GARANCIJSKOJ AGENCIJI**

Članak 1.

U Zakonu o Hrvatskoj garancijskoj agenciji ("Narodne novine", br. 29/94.)
u članku 1. stavak 1. mijenja se i glasi:

"(1) Ovim se Zakonom osniva Hrvatska garancijska agencija (u daljnjem
tekstu: Agencija) kao posebna financijska institucija".

Članak 2.

U članku 2. stavku 2. riječ: "osnivački" zamjenjuje se riječju: "temeljni".

U stavku 3. riječ: "osnivačkog" zamjenjuje se riječju: "temeljnog".

Članak 3.

Članak 4. mijenja se i glasi:

"(1.) Ciljevi Agencije su podupiranje osnivanja i razvitka poduzetništva
u Republici Hrvatskoj.

(2.) Poduzetnici, u smislu ovoga Zakona, jesu pravne osobe u privatnom
vlasništvu i obrtnici koji samostalno i trajno obavljaju gospodarsku djelatnost,
uključujući i fizičke osobe koje ostvaruju dohodak od obavljanja samostalnih
djelatnosti - slobodnih zanimanja te poljoprivrede i šumarstva, sukladno
važećim propisima (u daljnjem tekstu: poduzetnici).

(3.) Djelatnost Agencije je:

- davanje garancija za kredite koje su banke i druge pravne osobe -
kreditori dale poduzetnicima,

- davanje financijske potpore za smanjenje troškova kredita datih poduzetnicima
od banaka i drugih pravnih osoba-kreditora,

- drugi stručni poslovi u svezi s poticanjem privatnog poduzetništva,
koje joj povjeri Vlada Republike Hrvatske i Ministarstvo gospodarstva.

(4.) Vlada Republike Hrvatske svojim programima utvrđuje mjerila i uvjete
za obavljanje djelatnosti iz stavka 3. ovoga članka.

(5.) Vlada Republike Hrvatske utvrđuje visinu sredstava za davanje garancija
Agencije."

Članak 4.

Članak 5. mijenja se i glasi:

"Vlada Republike Hrvatske podnosi Hrvatskom državnom saboru godišnje
izvješće o poslovanju Agencije".

Članak 5.

Članak 6. mijenja se i glasi:

"(1.) Garancije iz članka 4. stavka 3. podstavka 1. ovoga Zakona, Agencija
daje bankama i drugim pravnim osobama-kreditorima.

(2.) Sredstva potpore iz članka 4. stavka 3. podstavka 2. ovoga Zakona,
Agencija isplaćuje na način utvrđen odlukama Nadzornog odbora, a u skladu
s programima iz članka 4. stavka 4. ovoga Zakona."

Članak 6.

U članku 9. riječi: "Odbor direktora" zamjenjuju se riječju: "Uprava".

Članak 7.

U članku 10. stavak 2. mijenja se i glasi:

"(2) Vlada Republike Hrvatske imenuje članove Nadzornog odbora, i to:

1. ministra gospodarstva, odnosno njegovog zamjenika ili pomoćnika ministra,
za predsjednika,

2. ministra financija, ministra poljoprivrede i šumarstva, ministra
turizma, odnosno njihove zamjenike ili pomoćnike ministra, za članove,

3. član Uprave Hrvatske banke za obnovu i razvitak, za člana,

4. predstavnika Hrvatske obrtničke komore i Hrvatske gospodarske komore,
za članove, na njihov prijedlog."

Članak 8.

U članku 11. stavku 2. riječi: "Odbora direktora" zamjenjuju se riječju:
"Uprave".

Stavak 3. mijenja se i glasi:

"(3) Nadzorni odbor najmanje jedanput tromjesečno raspravlja o rezultatima
poslovanja Agencije, odlučuje o unapređivanju rada i učinkovitosti poslovanja,
te podnosi Vladi Republike Hrvatske izvješće o polugodišnjim i godišnjim
rezultatima poslovanja."

Stavak 5. briše se.

Članak 9.

Članak 12. mijenja se i glasi.

"(1.) Broj članova Uprave određuje se Statutom Agencije. Članove Uprave
imenuje i razrješuje Nadzorni odbor.

(2.) Uprava vodi poslovanje i upravlja imovinom Agencije, ukoliko nije
drukčije propisano ovim Zakonom ili Statutom Agencije.

(3.) Agenciju zastupa uprava na način utvrđen Statutom."

Članak 10.

U članku 13. stavak 1. mijenja se i glasi:

"(1) Prava i obveze članova Uprave utvrđuju se ugovorom između članova
Uprave i Agencije."

Članak 11.

U članku 14. stavku 1. riječi: "Odbora direktora" zamjenjuju se riječju:
"Uprave".

Točka 3. mijenja se i glasi:

"Statutom Agencije pobliže se određuju mjerila za utvrđivanje veličine
malog i srednjega trgovačkog društva i drugih pravnih osoba radi provedbe
ovoga Zakona".

Članak 12.

Ovaj Zakon stupa na snagu osmoga dana od dana objave u "Narodnim novinama".

Klasa: 450-02/94-01/01
Zagreb, 1. listopada 1999.

ZASTUPNIČKI DOM
HRVATSKOGA DRŽAVNOG SABORA

Predsjednik
Zastupničkog doma
Hrvatskoga državnog sabora
**akademik Vlatko Pavletić,** v. r.

Zakon, NN 105/1999-1748